**El Govern desplega els serveis territorials a l’Alt Pirineu i Aran**

* **Vuit departaments de la Generalitat tindran seu a Tremp, Puigcerdà, la Seu d’Urgell, Sort o Pont de Suert**
* **Entraran en funcionament entre aquest 2022 i 2023**
* **La ciutadania no haurà de desplaçar-se a Lleida per fer tràmits presencials**

El vicepresident de la Generalitat i conseller de Polítiques Digitals i Territori, Jordi Puigneró Ferrer, i la consellera de la Presidència, Laura Vilagrà Pons, han anunciat el desplegament dels servies territorials de vuit departaments del Govern a la vegueria de l’Alt Pirineu i Aran.

Es preveu que entre aquesta primavera i el segon semestre de l’any entrin en funcionament els serveis territorials de Vicepresidència i Polítiques Digitals i Territori; Acció Climàtica, Alimentació i Agenda Rural; Educació i Drets Socials. Entre finals d’any i al llarg de 2023 es posaran en marxa els serveis territorials de Cultura; Salut; Empresa i Treball i Economia i Hisenda.

Les seus estaran ubicades entre Tremp, Puigcerdà, la Seu d’Urgell, Sort i Pont de Suert, en dependències dels ajuntaments o dels consells comarcals. D’aquesta manera, la ciutadania del territori no haurà de desplaçar-se fins a Lleida per fer tràmits presencials. L’objectiu és dotar la vegueria dels serveis necessaris per garantir l’equitat territorial, enfortir l’arrelament i evitar el despoblament.

El vicepresident Puigneró ha assenyalat que **“estem apropant la Generalitat a tots els pobles i viles del Pirineu, amb l’objectiu d’aconseguir la vertebració, l’equitat i l’arrelament al territori. És també una aposta per combatre el despoblament, perquè cada cop que un poble queda deshabitat mor una manera d’entendre el país**”.

Puigneró ha destacat la descentralització del desplegament en diferents municipis i en aquest sentit ha explicat que **“estem treballant en la idea de registre únic perquè ningú hagi de desplaçar-se a una altra seu de la vegueria per fer tràmits”.**

El vicepresident ha indicat que d’aquesta manera el Govern compleix amb el compromís adquirit a inicis de la legislatura de desplegar els serveis territorials a l’Alt Pirineu i, properament, al Penedès. **“Les dues úniques vegueries on faltava iniciar el desplegament”,** ha recordat.

La consellera Vilagrà, per la seva banda, ha afegit que **“el desplegament dels serveis territorials de vuit departaments del Govern a l’Alt Pirineu i l’Aran és una reivindicació històrica. Volem ser allà on passen les coses i copsar de primera mà les necessitats de la ciutadania. Amb voluntat de servei posant les persones al centre”.**

Ha afegit que **“amb el desplegament dels serveis territorials apostem per unes institucions locals fortes i empoderades, perquè creiem en la cogovernança i la codecisió. Construïm el país des del territori, amb tothom i sense exclusions”.**

**Les ubicacions**

El Departament d’Educació estarà ubicat a Tremp, a la tercera planta de l’edifici de la Plaça de la Creu 1, propietat de l’Ajuntament.

El Departament d’Acció Climàtica, Alimentació i Agenda Rural estarà ubicat a la Seu d’Urgell, a l’immoble del Camí Ral de Cerdanya 35, propietat de l’Ajuntament.

El Departament de la Vicepresidència i de Polítiques Digitals i Territori estarà ubicat a la Seu d’Urgell, a l’edifici del Passatge Alzina 3, propietat del Consell Comarcal de l’Alt Urgell.

El Departament de Drets Socials estarà situat a Sort, al nou o a l’antic edifici del Consell Comarcal del Pallars Sobirà. El Departament encara està estudiant les dependències més adients.

El Departament de Salut ja està parcialment desplegat a Tremp, on hi ha la seu de la regió sanitària, a la Plaça Capdevila. La implantació total es farà a les mateixes dependències, que ja són propietat de la Generalitat.

El Departament de Cultura estarà a Pont de Suert, en unes dependències encara per concretar. El municipi s’ha escollit per les esglésies romàniques que hi ha a la comarca, mundialment conegudes i declarades patrimoni mundial per la UNESCO.

Els serveis territorials dels departaments d’Empresa i Treball i d’Economia i Hisenda estaran ubicats a Puigcerdà, a l’edifici del Carrer Major 50 / Plaça del Call, propietat de l’Ajuntament.

***24 de març de 2022***